

## Alt det praktiske…

## Dødsfall rammar oss og gjer oss sårbare. Dei tilsette i kyrkja tek omsyn til dette. Presten har eit særleg ansvar for gravferda og for dei pårørande. Og saman ønskjer vi å legge til rette for at det siste farvel kan bli ei god og verdig stund. Derfor har vi laga dette heftet.

## Gulen kyrkjelege fellesråd

**Avtale om gravferd**

bør gjerast snarast råd etter eit dødsfall. Kontakt kyrkjekontoret for å avtale tidspunkt, gravplass osb. Kyrkjekontoret syter for at melding vert gjeve til gravar, organist og kyrkjetenar.

Gje melding om der er festa (reservert) grav som skal brukast. Oppgje namn og årstal på tidlegare gravlagt i grava attmed.

Dersom ein ønskjer å reservere grav attmed den som blir gravlagt, skal det avtalast i samband med gravferda. Grav nr to vil då bli ei festegrav, og ein må betale fastsett avgift for ho inntil ho vert teken i bruk.

Også gravferd utan kyrkjeleg seremoni skal avtalast med kyrkjeverja, då Gulen kyrkjelege fellesråd har gravplassmynde i Gulen kommune.

Gravferd skal haldast innan 10 virke-dagar etter dødsfallet. Ein kan ikkje ha gravferd på laurdag eller søndag.

**Båreandakt**

eller sveipeandakt er ein kort andakt etter at avdøde er stelt og lagt i kista, og før den vert boren ut av heimen eller sjukehuset. På Gulen sjukeheim er der eit kapell som vert brukt. Pårørande, naboar, klokkar eller prest kan ha denne andakten. Det finst ei enkel ordning/liturgi som kan nyttast til dette.

**Bårehuset**

Er staden ved kyrkja der kista står til gravferdsdagen. Alle bårehusa har kjøling. Transport til bårehuset er pårørande sitt ansvar, og blir vanlegvis utførd med taxi etter avtale med gravferdsbyrå eller sjukeheim. Kyrkjeverja skal ha melding før bårehuset blir tatt i bruk. Det er nøkkelboks ved alle bårehusa, og gravferdsbyråa/taxiane har koden til nøkkelboksane.



**Born og sorg**

Det er viktig at borna får vere med i sorga. Dei bør få vere med i førebuingane og på sjølve gravferdsdagen. Snakk med presten om korleis de kan legge best mogeleg til rette for borna i familien dykkar.

**Songar / musikk**

Skal veljast av dei pårørande frå ei kristen song- eller salmebok. Det er vanleg å bruke trykte songar ved gravferd, men det er ikkje naudsynt. Organisten må få vite kva salmar ein vel, og om ein har særlege musikkønskje. Ein brukar tre songar inne i kyrkja og to, eller ein song delt i to, ved grava. Dersom det er ynskje om solosong eller ekstra musikkinnslag, så er det høve til det. Pårørande må sjølve gjere avtale med utøvarar, men musikkinnslag skal godkjennast av presten.

Gravferdsbyråa, eller eit trykkeri, kan ta på seg trykking av songar. Gravferdsbyråa syter for kross med avdøde sitt namn på til bruk i tida fram til ein får sett opp gravminne. (ca. 6 mnd)

**Førebuing gravferdsdagen**

Det er dei pårørande som har ansvaret for å bere kista inn i kyrkja og pynte der. Kyrkje- og bårerom vert låst opp ca kl. 10.00 gravferdsdagen (min. to timar før gravferda) Om noko anna er ønskjeleg, må ein ta kontakt med kyrkjetenaren på staden. Kyrkjetenaren set fram krakk og teppe til å sette kista på. Ekstra lysestakar vert også sett fram. Kyrkja held lys. All dekorasjon skal peike inn mot altaret; symbolet på at Gud er til stades. Dvs at ein ikkje må pynte slik at altaret vert dekka til, eller ikkje vert synleg. Det må ikkje nyttast dobbelsidig tape på noko av inventaret i kyrkja. Dei pårørande pakkar ut blomar og plasserer dei på og rundt båra etter eige ønskje. (Ta vare på korta som følgjer med, dersom de skal sende takkekort)

Ekstra blomevasar finn ein også i kyrkja. Hugs at det alltid skal vere to vasar med blomar på altaret. Dei blomane skal stå att på altaret. Blomepotter vert ikkje borne ut til grava, men tekne med heim til slutt. Det er dei pårørande som har ansvar for å fjerne kartongar mv. frå kyrkja etter gravferda.

Plantar, kransar og liknande materiale som vert brukt ved gravferd eller pynting av grav, og som endar som avfall, skal kunne komposterast.

I Gulen og Brekke kyrkje er det bårevogn som ein kan nytte frå kyrkja til gravplassen.

Berre bårebil og bilar for rørslehemma får parkere nærast kyrkja. Når ein nyttar gravplass på Oppedal eller Rutle, vert kista og blomar bore ut til bårebilen, og ein køyrer i prosesjon til gravplassen.

**Seremonien**

Organisten spelar høveleg musikk dei siste 10-15 minuttane innan seremonien tek til. Seremonien i kyrkja startar med eit orgelstykke. Her kan ein også ha ekstra song eller musikk *etter avtale med organisten*. Deretter kjem salme før minneord om avdøde. Presten ber ei bøn og seier gjerne nokre ord etter samtale med dei pårørande. Dei næraste blir oppmoda om å ta del med tale eller kransepålegging. Kjensler er normalt! Ingen kan ta ordet utan løyve frå dei som syter for gravferda.

Etter minneorda er det skriftlesing og salme. Presten held så ei stutt tale/andakt innan bøn og felles Fader Vår. Salme til slutt.



**På veg ut frå kyrkja**

Blomane rundt kista vert delte ut til gravfølgjet før utgangsprosesjonen. Nokre av dei næraste tek ansvar for det. Organisten spelar litt musikk medan blomane vert delte ut. Kista skal så berast ut av seks personar. Bak kista går dei næraste pårørande, og andre følgjer på etter kvart. Kista blir boren ut med fotgavlen først.

**På kyrkjegarden**

Ved Brekke og Gulen Kyrkje (og Byrknes kapell) er det båretralle. På gravkanten viser presten kva for veg kista skal berast inn over grava. Dei som ber kista, går på ramma rundt grava. Blomane vert lagt på gravkanten før ein syng første salmeverset. Så er det jordfesting, før enkel tekstlesing og velsigning. Deretter senkar ein kista, ved at fire til seks personar tek taua og senkar etter signal frå presten. (Taua blir festa med krok i handtaka og kista forsiktig fira ned) To personar trekk vekk plankane kista står på.

Salmesong avsluttar seremonien. Dei pårørande avgjer sjølve om dei vil bli helsa på av gravfølgjet. Dersom ein ikkje ønskjer det, bør det kunngjerast (td. i dødsannonsa)

*Gammal skikk seier at kista skal settast ned slik at ein ser soloppgangen på «oppstandelsens dag». Det er ikkje eit krav. Det er heller ikkje slik at gravsteinen må stå over hovudenden av grava. Gravsteinane vert plasserte med omsyn til heilskapen på kyrkjegarden. Td. slik at skrifta på steinen er det som møter deg når du kjem gåande til kyrkje.*

**Etterpå**

vert grava kasta på når gravfølgjet har gått. To kransar og lause blomar / bukettar, kan ligge i grava, dei andre vert lagt oppå den ferdige grava. Gravminnet kan ikkje monterast opp før 6 mnd etter gravlegginga fordi jorda må få tid til å sette seg.

Det er dei pårørande som har ansvaret for stell av grava, også å ta vekk kransane når dei ikkje lenger er fine.

Når ein av dei næraste døyr, er det som ein vegg i huset vert riven bort. For mange er sorga tung og vanskeleg, og ein skulle gjerne hatt nokon som har tid til å prate, tid til å lytte, tid til å vere saman med ein i denne vanskelege tida. Heldigvis har mange familie, venner og naboar som hjelper ein. Viss du treng nokon ekstra, så sei i frå til presten. Kan hende kjem trongen først ei stund etter dødsfallet og gravferda. Ver ikkje redd for å ta kontakt med oss på kyrkjekontoret. Vi har teieplikt. Kan hende vi kan hjelpe med å formidle kontakt mellom deg og eit medmenneske som har tid til å prate med nett deg.

**Soknepresten har mobiltelefon 97644169**

**Kyrkjeverja har mobiltelefon 97044591**

**Sekretæren har mobiltelefon 48120586**

**Meir opplysningar om tilsette, telefonnr. og liknande finn du på nettsida vår** [**www.gulen.kyrkja.no**](http://www.gulen.kyrkja.no)

**Gravplassvedtektene**

er vedtekne av Gulen kyrkjelege fellesråd (01.03.2017) og vert forvalta av kyrkjeverja. Vedtektene ligg på nettsida vår eller du kan få dei ved å vende deg til kyrkjekontoret. Den som vert ansvarleg for grava (festar), er den som har rett til å bestemme over grava seinare. Det blir også den som vil ta imot melding dersom gravsteinen må rettast opp, og som vil få krav om festeavgift når fredingstida er ute. Kyrkjeverja fører arkiv over kven som er ansvarleg for gravene.

Kyrkjeleg fellesråd kan, mot betaling, syte for stell og planting på gravstad. Avtalen vert gjort mellom festar / ansvarleg for grav og kyrkjeleg fellesråd. Avtalen skal regulere tidsrom og gje rammer og pris for stell. Gravstell skal betalast på forskot, og avtalen gjeld frå innbetaling for 5 eller 10 år. Avtalen kan ikkje opprettast for lengre tidsrom enn fredingstida / festetida varer, jf §7 i gravplassvedtektene.



**Mykje brukte salmar:**

**(Til deg som treng tips)**

86 Navnet Jesus blekner aldri

194 Jesus lever, gravi brast

197 Deg være æra

204 Han er oppstanden

209 Døden må vike for Gudsrikets krefter

312 Til himlene rekker din miskunnhet

314 Alt står i Gud Faderhånd

319 Lær meg å kjenne dine veie

321 Løftene kan ikkje svikte

345 Å, kor djup er Herrens nåde

355 Han tek ikkje glansen av livet

399 Skriv deg, Jesus, på mitt hjerte

404 Slik som eg var

411 Jesus, styr du mine tankar

413 Din, O Jesus, din å være

414 Så tak då mine hender

415 Alltid freidig

419 Med Jesus vil eg fara

418 Jesus, du er den himmelveg

463 Til kven skal eg gå med mi sorg

464 Velt all din veg og vande

471 Nærare deg min gud

488 Ingen er så trygg i fare

492 Ein fin liten blome

570 Djupe, stille, sterke, milde

626 Vær meg nær, Å Gud

651 Kjærlighet frå Gud

666 Å leva, det er å elska

734 Guds kjærleik er som stranda

818 Å, ver hjå meg

820 Den dag du gav oss

858 Lei, milde ljos

867 Gud, når du til oppbrudd kaller

872 Nå er livet gjemt hos Gud

882 Eg veit i himmerik ei borg

886 Tenk når en gang

890 Å, hvor salig å få vandre

893 Jeg er en seiler på livets hav

(Salmar frå «Norsk salmebok»)

Hugseliste / eigne notater:



Alle bilete i heftet er tatt av Svanhild Asheim Smedmann